**ՀԱՇՎԵՏՎՈՒԹՅՈՒՆ**

**Հայաստանի Հանրապետության կրթության, գիտության, մշակույթի և սպորտի նախարարության 2019 թվականի ընթացքում կատարած հիմնական աշխատանքների արդյունքների վերաբերյալ**

ՀՀ կրթության, գիտության, մշակույթի և սպորտի նախարարության (այսուհետ՝ նախարարություն) 2019 թվականի գործունեության հիմքում եղել են ՀՀ կառավարության ծրագրով ամրագրված դրույթները, առավել թափանցիկ և բաց գործելաոճի որդեգրումը, համակարգման ենթակա ոլորտների զարգացմանը միտված գործունեությունը:

2019 թվականին նախարարության կատարած հիմնական աշխատանքներն ու բարեփոխումները կրթության, մշակույթի և սպորտի ոլորտներում ընթացել են հետևյալ ուղղություններով՝

* գործող օրենսդրության բարելավում, իրավական դաշտի կարգավորում, ոլորտների օպտիմալացման աշխատանքեր
* սոցիալապես խոցելի խավերի համար հավասար հնարավորությունների ստեղծում և խթանում,
* ոլորտների զարգացմանն ու միջազգային ինտեգրմանն ուղղված գործունեություն
* տեխնոլոգիական արդիականացում և թվայնացում
* մարդկային կապիտալի զարգացում (այդ թվում երիտասարդության), նորարարության խթանում
* միջազգային համագործակցության խթանում և ընդլայնում
* կրթության որակի բարձրացում, կրթություն-մշակույթ, կրթություն- աշխատաշուկա կապերի սերտացում
* առողջ ապրելակերպի, սպորտի բարձրագույն նվաճումների, մասսայական և մանկապատանեկան սպորտի զարգացմանն ուղղված գործունեություն:

**Կրթություն**

**Կրթության ոլորտի բարեփոխումների շրջանակում**, Ասիական զարգացման բանկի տեխնիկական աջակցությամբ մշակվել է կրթության զարգացման ռազմավարության նախնական տարբերակը: Մշակվել և կառավարություն է ներկայացվել կրթության զարգացման տեսլականը, որում սահմանվել են կրթության ոլորտի՝ մինչև 2025 թվականի նպատակները և դրանց նկարագրությունը:

**Կրթության մատչելիության, հասանելիության ընդլայնման համատեքստում**, -«Նախադպրոցական կրթության մասին» Հայաստանի Հանրապետության օրենքում փոփոխություն կատարելու մասին» ՀՀ օրենքի նախագիծը օրենքով սահմանված կարգով ներկայացվել է Ազգային ժողով:

Նախարարության և ՅՈՒՆԻՍԵՖ-ի համագործակցությամբ վերանայվել են Ն**ախադպրոցական կրթության պետական կրթական չափորոշիչները:** Մշակվել են Նախադպրոցական կրթության այլընտրանքային, ծախսարդյունավետ մոդելները, որոնք կներդրվեն «Նախադպրոցական կրթության մասին» Հայաստանի Հանրապետության օրենքում փոփոխություն կատարելու մասին» ՀՀ օրենքի ընդունումից հետո:

2019 թվականին Համաշխարհային բանկի աջակցությամբ «Կրթության բարելավում» վարկային ծրագրի շրջանակներում հիմնվել է 18 նախակրթարան՝ շուրջ 400 երեխայի ընդգրկմամբ:

2019 թվականին **Հանրակրթական դպրոցների մանկավարժներին և դպրոցահասակ երեխաներին տրանսպորտային ծառայությունների դիմաց փոխհատուցման ծրագրի** իրականացման իրավական կարգավորման արդյունքում 2020 թվականի հունվարի 1-ից ծրագրում կընդգրկվեն ՀՀ բոլոր մարզերը, որի արդյունքում Նախատեսվում է՝ ծրագրում ընդգրկված դպրոցների թիվը (196-ի փոխարեն) կլինի 758, ուսուցիչների թիվը (1166-ի փոխարեն) 3073:

**«Ամառային դպրոց՝ հանրակրթական դպրոցի սովորողների համար** նոր ծրագիր է իրականացվել 3-րդ և 6-րդ դասարաններն ավարտած այն սովորողների համար, ովքեր դժվարություններ էին ունեցել «Մայրենի և «Մաթեմատիկա առարկաների հանրակրթական ծրագրերի յուրացման հարցում և ցուցաբերել էին ցածր առաջադիմություն՝ ունենալով տարեկան 0-5 կամ 6 գնահատականները: 2019 թվականին ծրագիրն իրականացվեց ՀՀ Արարատի մարզի 6 դպրոցներում:

ԿԳՄՍ նախարարի հրամանով հաստատվել է ՀՀ հանրակրթական ուսումնական հաստատություններում 2019-2020 ուսումնական տարում հեռավար ուսուցման փորձնական կարգը, որը կնպաստի մասնագետների պակաս ունեցող մարզային դպրոցներում հեռավար կրթության միջոցով լրացնել բացը: Մեկնարկել է ՀՈւԿ-ի աշխատանքի փորձնական փուլը․ ընտրվել են դպրոցները և դասընթացավարները, 2019-2020 ուստարվա ընթացքում Գեղարքունիքի մարզի Անտառամեջ և Արարատի մարզի Սիսավան համայնքների միջնակարգ դպրոցների աշակերտների համար կազմակերպվել են ֆիզիկա (Անտառամեջ) և քիմիա (Սիսավան) առարկաների հեռավար դասընթացներ:

Շարունակվել է համընդհանուր ներառական կրթության ներդրման աշխատանքները, Երևանում, Արագածոտնի և Շիրակի մարզերի յոթ հատուկ դպրոցներ վերակազմակերպվեցին տարածքային հոգեբանամանկավարժական կենտրոնների: Իրականացվել է հատուկ հանրակրթական ուսումնական հաստատություններում սովորող երեխաների կրթության առանձնահատուկ պայմանների կարիքի գնահատում, որի արդյունքներով Երևան քաղաքի, Արագածոտնի և Շիրակի մարզերի հատուկ դպրոցներից կատարվել է երեխաների տեղափոխումը հանրակրթական դպրոցներ: ԱՄՆ-ի միջազգային զարգացման ծրագրի աջակցությամբ իրականացվել է ՀՀ Սյունիքի մարզի մանկավարժահոգեբանական աջակցության կենտրոնի և թիրախային 9 դպրոցների ռեսուրսային սենյակների վերանորոգման աշխատանքներ:

2019 թվականի սեպտեմբերին Արագածոտնի մարզի 117 դպրոցներն անցում կատարեցին **«Կայուն դպրոցական սնունդ»** ազգային ծրագրին` սնունդ տրամադրելով նախակրթարանների և 1-4-րդ դասարանների 7514 սովորողի: Ընդհանուր առմամբ 2019 թվականի սեպտեմբերի 1-ի դրությամբ «Կայուն դպրոցական սնունդ» ծրագրի շրջանակում սնունդ է ստանում ՀՀ Արարատի, Վայոց Ձորի, Սյունիքի, Տավուշի, Շիրակի, Արագածոտնի (Ազգային ծրագիր) շուրջ 600 հանրակրթական դպրոցների նախակրթարանների և 1-4-րդ դասարանների շուրջ 50.000 սովորող:

Նախարարի հրամանով հաստատվել է հանրակրթական ուսուցում իրականացնող ուսումնական հաստատությունների սովորողներին **անվանական կրթաթոշակի** տրամադրման կարգը:

2019-2020 ուսումնական տարում ևս նախարարությունը պետական բյուջեի միջոցներով ձեռք է բերել և **ազգային փոքրամասնությունների լեզուներով դասավանդվող դպրոցներին** տրամադրել է անհրաժեշտ դասագրքերը:

ՀՀ –ի և Արցախի ամառային ճամբարներում իրենց հանգիստն են անցկացրել շուրջ 5000 դպրոցականներ:

Համաձայն ՀՀ կառավարության 13.12.2018թ. N 1464-Ն որոշման՝ պետական բուհերի բակալավրի կրթական ծրագրով, առկա համակարգում սովորող երկու և ավելի երեխա ունեցող 25 ուսանողների, ինչպես նաև ապրիլյան պատերազմի օրերին ծառայած և մարտական հերթապահություն իրականացրած բուհերի (այդ թվում ոչ պետական) 569 ուսանողներին (ընդամենը՝ 594) հատկացվել է ուսման վարձավճարի փոխհատուցում՝ 33 մլն դրամի չափով: Փոխհատուցվել է ապրիլյան պատերազմի օրերին ծառայած և մարտական հերթապահություն կատարած ուսանողների վարձավճարների 20%-ից 10 %-ը, մնացած 10%-ը կփոխհատուցվի 2020 թվականին: Երկու և ավելի երեխա ունեցող 25 ուսանողների ուսման վարձը փոխհատուցվել է ամբողջովին:

ՀՀ պետական բյուջեի «Երևանում բարձրագույն կրթության հասանելիության ապահովում մարզաբնակ ուսանողներին» միջոցառման իրականացման գործընթացը կանոնակարգելու նպատակով մշակվել և հաստատվել է «Երևանում բարձրագույն կրթության հասանելիության ապահովում մարզաբնակ ուսանողներին» ծրագրի իրականացման կարգը:

Հանրակրթական ուսումնական հաստատությունների ապահովության և անվտանգության աստիճանը բարձրացնելու նպատակով ՀՀ 2019 թվականի պետական բյուջեից հատկացված շուրջ 14 մլն դրամի շրջանակում 6 դպրոցներ, ըստ իրենց ներկայացրած ծրագրի, բարելավել են իրենց աղետներին դիմակայունության մակարդակի և աղետներին արձագանքման կարողությունների աստիճանը:

**Կրթության որակի, կառավարման, դասավանդման արդյունավետության բարձրացման ուղղությամբ իրականացվել են մի շարք միջոցառումներ, մասնավորապես.**

ՀՀ ԿԳՄՍ նախարարի 08.30.2019թ. N 33-Լ հրամանով հաստատվել է «ՀՀ կրթության կառավարման տեղեկատվական համակարգի (ԿԿՏՀ) ամբողջականացման գործողությունների պլանը» , որով սահմանվել է համապատասխան իրավական ակտերում փոփոխություն կատարելու, հայեցակարգի, ձեռնարկների մշակման և այլ միջոցառումների կատարման ժամանակացույցը:

ԵՄ և Համաշխարհային բանկի աջակցությամբ ընթանում են աշխատանքներ հանրակրթական չափորոշիների, STEM կրթության, առարկայական ծրագրերի մշակման ուղղությամբ:

Մշակվել և ՀՀ կրթության, գիտության, մշակույթի և սպորտի նախարարի՝ 02.09.2019թ. N 34-Լ հրամանով հաստատվել է «Հանրակրթության կառավարման համակարգի բարեփոխումների հայեցակարգը»: Բարեփոխումների հայեցակարգում նկարագրվում են հանրակրթության ոլորտի խնդիրները, առկա վիճակը, ինչից հետո առաջարկվում են լուծումներ և ներկայացվում են դրանց իրականացման արդյունքում ակնկալվող արդյունքները:

Մշակվել և ՀՀ կրթություն, գիտության, մշակույթի և սպորտի նախարարի 30.10.2019թ. N 42-Լ հրամանով հաստատվել են **Ուսուցիչների մասնագիտական որակավորումների բնութագրերը**: Հրամանում ներկայացվում են պարզաբանումներ «Ուսուցչների մասնագիտական որակավորումների բնութագրեր հասկացության մասին, սահմանվում են բնութագրերի հիմնական ուղղությունները, մասնագիտական որակավորումների բնութագրիչները

2019 թվականի հուլիսի 1-ից Նախարարության նախաձեռնությամբ, ՄԱԿ-ի մանկական հիմնադրամի ֆինանսավորմամբ «Դասավանդի՛ր Հայաստան» կրթական հիմնադրամը իրականացնում է **«Ուսուցիչների՝ ներառող դասավանդման վերապատրաստման կարողությունների զարգացման» փորձնական ծրագիրը**, որի շրջանակում 60 վերապատրաստող մենթորները, կիրառելով ծրագրի շրջանակում մշակված մոդուլներն ու գործիքակազմը, իրականացնում են հանրակրթական դպրոցների առարկայական ուսուցիչների մասնագիտական շարունակական զարգացման փուլային ծրագիր:

**«Դպրոցներում STEM կրթության և ռոբոտատեխնիկայի զարգացման իրականացում»** միջոցառման արդյունքում ՀՀ բոլոր մարզերում գործում են թվով 284 ինժեներական լաբորատորիաներ և ռոբոտաշինական խմբակներ: Ծրագրում ընդգրկված է թվով 7500 սովորող: ՀՀ կառավարության որոշմամբ ծրագիրն իրականացնող Առաջատար տեխնոլոգիաների ձեռնարկությունների միությանը թվով ևս 284 ինժեներական լաբորատորիա ներդնելու նպատակով տրամադրվել է շուրջ 835 միլիոն ՀՀ դրամ:

**«Նորարարական մանկավարժական ծրագրերի իրականացում հանրակրթությունում» ծ**րագրի իրականացումն ապահովելու համար կրթահամալիրին 2019 թվականի ընթացքում տրամադրվել է շուրջ 117.0 մլն ՀՀ դրամ: Ծրագիրն իրականացնում է Երևանի Մխիթար Սեբաստացի կրթահամալիրը: Հեղինակային կրթական ծրագրի իրականացման շրջանակում մշակվում և լրամշակվում են ծրագրեր, նախագծեր, գնահատման գործիքներ: Իրականացվում են անհատական և հեռավար ուսուցման նախագծեր, մանկավարժական աշխատողների մասնագիտական զարգացման ծրագրեր, բլոգային – նախագծային ուսուցման վերապատրաստումներ, բաց – հավաքներ, ճամբարներ: Կազմակերպվել և իրականացվել են աշխատանքներ Ստամբուլի գործընկեր դպրոցների հետ: Կրթական ծրագիրը ներկայացվել է Շիրակի, Արմավիրի, Արագածոտնի և Կոտայքի, Տավուշի մարզերում:

**«Բրիտանական խորհրդի» հետ համագործակցության արդյունքում՝** հանրապետության ևս 6 դպրոցներում հիմնվել են **«**Անգլերենի ակումբներ**»**, ընդհանուր առմամբ գործում է 15 ակումբ:

**«**Սեյվ դը չիլդրեն ինթերնեշնլ**»** միջազգային կազմակերպության հայաստանյան գրասենյակի հետ համագործակցության արդյունքում հանրապետության 10 դպրոցներում հիմնվել են **Մասնագիտական կողմնորոշման ակումբներ:**

**«Ձեռնարկատիրական կրթության ներդրումը դպրոցում»** ծրագրի շրջանակում 2019 թվականին վերապատրաստվել են հանրապետության բոլոր դպրոցներից ընդգրկված շուրջ 8000 ուսուցիչ: Ծրագիրը ներդրված է հանրապետության բոլոր դպրոցների տարրական դասարաններում**:**

**«Ֆինանսական կրթությունը դպրոցում»** ծրագրի ներդրման շրջանակներում 2019 թվականին վերապատրաստվել են հանրապետության շուրջ 350 դպրոցներից ընդգրկված շուրջ 3000 ուսուցիչ: Ներկայում ծրագիրը ներդրված է հանրապետության շուրջ 700 դպրոցում:

**«Ազգային երգ ու պար»** առարկան ներդրվել է հանրապետության ևս 90 հանրակրթական ուսումնական հաստատությունում: Ծրագրի ներդրման շրջանակում շարունակվել են ուսուցիչների վերապատրաստումները. այս փուլում վերապատրաստվել է շուրջ 150 մասնագետ: Ներկայում առարկան դասավանդվում է շուրջ 200 դպրոցում:

2019 թվականի աշխատանքներ են իրականացվել տնտեսական համագործակցության և զարգացման կազմակերպության **սովորողների գնահատման միջազգային ծրագրին /PISA/** 2021 թվականից մասնակից երկիր հանդիսանալու ուղղությամբ: Ծրագրին մասնակցելը կնպաստի վերհանելու 15 տարեկան դպրոցականների գիտելիքները՝ իրական կյանքում օգտագործելու տեսանկյունից:

Հայաստանի Հանրապետության 10 հանրակրթական ուսումնական հաստատություններ միացած են ՅՈՒՆԵՍԿՕ-ի ասոցացված դպրոցների ցանցին, որի շրջանակներում ակտիվ մասնակցություն են ցուցաբերում իրականացվող ծրագրերին և միջոցառումներին: Մասնավորապես, 2019 թվականի սեպտեմբերին Բուլղարիայում տեղի ունեցած "KARST UNDER PROTECTION – GIFT FOR THE FUTURE GENERATIONS“ մրցույթի շրջանակներում Երևանի թիվ 198 ավագ դպրոցը արժանացել է 3-րդ մրցանակի։

**Նախնական /արհեստագործական/ և միջին մասնագիտական ոլորտում** Մասնագիտական կողմնորոշման և կարողությունի զարգացման կենտրոնը իրականացրել է 40 ՄԿՈՒ հաստատությունների 17-ը Երևանի և 23-ը մարզային թվով 42 կարիերայի պատասխանատուի վերապատրաստում:

Նոր մասնագիտություններ են ներդրվել ՄԿՈւ ուսումնական հաստատություններում, մասնավորապես.

**«**Սառնարանային տնտեսություն**»** մասնագիտությունը՝ **«**Տեխնիկ՝ սառնարանային տնտեսության**»** որակավորմամբ, ներդրվել է Երևանի տարածաշրջանային թիվ 2, Արարատի տարածաշրջանային և Արմավիրի տարածաշրջանային պետական քոլեջներում:

«Ծխախոտի աճեցման և վերամշակման տեխնոլոգիա» մասնագիտությունը՝ «Տեխնոլոգ՝ ծխախոտի աճեցման և վերամշակման» որակավորմամբ, ներդրվել է Մասիսի պետական գյուղատնտեսական քոլեջում:

«Հարդարման շինարարական աշխատանքների իրականացում» մասնագիտությունը ներդրվել է Ճարտարապետության և շինարարության պետական համալսարանի քոլեջում:

ՄԿՈՒ բովանդակության արդիականացման, աշխատաշուկայի պահանջներին համապատասխանեցման նպատակով 2019թ. մշակվել, վերանայվել և ՀՀ ԿԳՄՍ նախարարի հրամաններով հաստատվել են թվով 24 ՆՄՄԿՈՒ պետական կրթական չափորոշիչներ և համապատասխան մոդուլային ծրագրեր:

Իրականացվել են վերապատրաստումներ մասնագիտական կրթության համակարգի աշխատողների և համակարգի աշխատանքներում ներգրավված այլ անձնակազմերի թվով 602 անձանց համար:

Իրականացվել է ՀՀ նախնական (արհեստագործական) և միջին մասնագիտական ուսումնական հաստատությունների քարտեզագրում և 2 հաստատության միավորում՝ Հրազ­դանի պետական բժշկական քոլեջը միացման ձևով վերակազմակերպվել է` միա­նալով Կո­-տայ­քի տարածաշրջանային պետական քոլեջին: Գործընթացը շարունակական է:

Մշակվել և ՀՀ կրթության, գիտության,մշակույթի և սպորտի նախարարի հրամանով հաստատվել են փորձարարական դուալ ուսուցման համակարգի ընտրված մասնագիտությունների գծով թվով 7 ուսումնական պլան և մոդուլային ուսուցման ծրագիր:

Աշխատանքի միջազգային կազմակերպության հետ համագործակցության շրջանակում իրականացվել է ԱՄԿ «Հմտությունների զարգացման ռազմավարական պլանավորման և համապատասխան ցուցանիշների ներդրման» փորձնական ծրագիրը, որի շրջանակում նախատեսվում է ՀՀ Լոռու մարզում իրականացնել աշխատաշուկայի հետազոտություն: Նման հետազոտությունների առկայությունը շատ կարևոր է, որոնք հետագայում հնարավորություն կտան պետպատվերի տեղերի բաշխումն իրականացնել բացառապես աշխատաշուկայի կանխատեսումների հիման վրա՝ խթանելով ՆՄՄԿՈՒ ուսումնական հաստատություններում ընդունելության պլանավորումը:

Միջազգային կազմակերպությունների կողմից Ստեփանավանի պորֆեսոր Ա. Քալանթարի անվան և Գավառի ակադեմիկոս Ա.Թամամշեևի անվան պետական գյուղատնտեսական, Ալավերդու և Արարատի պետական քոլեջներին տրամադրվել է նյութատեխնիկական բազա:

Շրջանառվել է «**Բարձրագույն կրթության և գիտության մասին»** ՀՀ օրենքինախագիծը, որը 2019թ. դեկտեմբերի 20-ին ներկայացվել է Ազգային ժողովի գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովի կողմից Ազգային Ժողովում հրավիրված խորհրդարանական լսումներում:

Հաշվի առնելով Նախագծի առանցքային դրույթների նորարարական բնույթը, հանրության հետ կառուցողական երկխոսություն ապահովելու նպատակով 2019 թվականի հոկտեմբերից մեկնարկել են հանրային քննարկումներ՝ հարցազրույցների, բանավեճերի, մամուլի ասուլիսների, թիրախային խմբերի հետ հանդիպումների ձևաչափով՝ օգտագործելով տարբեր հարթակներ։

Բարձրագույն կրթության միջազգայնացման ազգային ռազմավարության նախագիծը և միջազգայնացման ռազմավարության նպատակների ու խնդիրների իրագործման պլանավորման նախնական տարբերակները մշակված են և գտնվում են քննարկումների ու վերանայման փուլում։

Բարձրագույն կրթության միջազգայնացման ազգային հարթակը՝ Studyinarmenia.am ստեղծված է, միջազգայնացման ցուցիչները և գործիքակազմը մշակված են։ Ներկայումս իրականացվում է հարթակի բաժիններում տեղեկատվության մշակում և մուտքագրում։

ԵՄ-ի Erasmus+ ծրագրի շրջանակներում ՀՀ բուհերի կողմից շարունակվում են դրամաշնորհային ծրագրերի իրականացման աշխատանքները: Erasmus+ ծրագրի Կարողությունների զարգացման գործողության ներքո 2019 թվականի մայիս նոյեմբեր ամիսների ընթացքում իրականացվել է 20 ծրագիր, որոնցից 7-ը համակարգվել են հայկական բուհերի կողմից:

**Հայագիտության, սփյուռքի, լեզվի** ուղղությամբ իրականացվել են մի շարք միջոցառումներ մասնավորապես.

կազմակերպվել է Համահայկական հայագիտական 9-րդ օլիմպիադան՝ 80 մասնակից և մասնակիցների համար կրթամշակութային ծրագրերի իրականացում,

իրականացվել է 57 սփյուռքահայ ուսուցիչների վերապատրաստում, Համահայկական մանկապատանեկան նկարչական մրցույթ-փառատոն՝ որում ներկայացվել են 800 նկարի ցուցահանդես, Բաց վարպետաց դաս առանձին հաստատությունների համար,

Սփյուռքին դասագրքերի և այլ ուսումնաօժանդակ նյութեր են տրամադրվել՝ շուրջ 63000 անուն ուսումնական նյութեր: Իրականացվել է Սփյուռքահայ դիմորդների ընդունելություն՝ շուրջ 800 դիմորդի ընդունելություն ՀՀ բուհեր և քոլեջներ, որոնցից 70-ը՝ պետական պատվերի տեղերի շրջանակներում,

ՀՀ պետական բյուջեի աջակցությամբ Օտարերկրյա համալսարաններում դասավանդվել են հայոց լեզվի և այլ հայագիտական առարկաներ Բուխարեստի պետական, Զալցբուրգի, Վենետիկի Կա՛Ֆոսկար Պրահայի Կարլի համալսարաններում,

հայոց լեզվի դասավանդման վերաբերյալ ստորագրվել է հուշագիր ՀՀ ԿԳՄՆՍՆ-ի և Վենետիկի Կա՛Ֆոսկար համալսարանի միջև,

ստեղծվել է համատեղ հայ-վրացական աշխատաքային խումբ՝ Վրաստանում հայերենով ուսուցմամբ հանրային դպրոցների մի շարք հիմնախնդիրների լուծման ճանապարհները նախագծելու համար,

մեկնարկել է արևմտահայերենի ոչ ֆորմալ կրթության կազմակերպման աշխատանքների մեկնարկը: Նախաձեռնության շրջանակներում ՀՀ թանգարաններին առաջարկվում է ունենալ արևմտահայերենով գիդեր, իսկ թատրոնների խաղացանկերում ավելացնել արևմտահայերենով ներկայացումներ:

Լեզվի կոմիտեի կողմից իրականացվել է լեզվի վիճակի շարունակական դիտարկում, և գնահատում, ՀՀ-ից դուրս բնակվող հայերի շրջանումհայոց լեզվի պահ­պան­մանն ու տարածմանը ուղղված քայլեր: Իրականացվել են ՀՀ լեզվական քաղաքականության պետական ծրագրի նախագծի ստեղծման ուղղությամբ քայլեր: Թվային տիրույթում և սոցիալական ցանցերում հայերենի քարոզչության ու առաջ­մղման ու նպատակով հուլիսից գոր­ծարկ­վել է կոմիտեի պաշտոնական կայքէջը՝ ***langcom.am*** և ***լեզվիկոմիտե.հայ*** հաս­ցե­նե­րով։ Գործում է ֆեյսբուքյան ակտիվ էջ:

**Մշակույթ**

Իրավական դաշտի բարելավման նուղղությամբ իրականացվել են մի շարք աշխատանքներ, մեկնարկել են ՀՀ մշակույթի 2020-2025թթ. ռազմավարության նախագծի մշակման աշխատանքները:

**Կինոարվեստի բնագավառում** պետական քաղաքականության սկզբունքներն ու հիմնական ուղղությունները, միջազգային համագործակցությունը, ինչպես նաև կինոարվեստին պետական աջակցություն ցուցաբերելու կարգը և պայմանները կարգավորելու նպատակով մշակվել, մասնագետների շրջանակներում քննարկվել և շահագրգիռ գերատեսչությունների դիտակմանն է ներկայացվել «Ոսկե Ծիրան» կինոյի զարգացման հիմնադրամի նախաձեռնությամբ և ԵՄ աջակցությամբ կազմված աշխատանքային խմբի՝ «ՀՀ Օրենքը Կինոարվեստի մասին» և «ԻՖԿԱ Հայաստանի անկախ կինոգործիչների համայնք» ՀԿ-ի կողմից մշակված «ՀՀ Օրենքը Կինեմատոգրաֆիայի մասին» նախագծերը: ՀՀ ԱԺ գիտության, կրթության, մշակույթի, սփյուռքի, երիտասարդության եւ սպորտի հանձնաժողովի նախաձեռնությամբ իրականացվում են կինոօրենքի երկու նախագծերի համադրման աշխատանքները։ Միասնական նախագիծը կներկայացվի ՀՀ վարչապետի աշխատակազմ։

**ՀՀ օրենքը թանգարանների և թանգարանային ֆոնդի մասին** քննարկման փուլում է մասնագիտական լայն շրջանակների հետ: Առաջիկայում կառաջարկվի օրենքի նոր նախագիծ, որը հիմնված կլինի ոլորտի համալիր ուսումնասիրությունների արդյունքում ստացված տվյալների վրա, միջազգային փորձի և տեղական առանձնահատկությունների վրա:

Սահմանված կարգով կազմվել և ՀՀ կառավարություն է ներկայացվել «Միավորված ազգերի կրթության, գիտության և մշակույթի կազմակերպության «Մշակութային արժեքների ապօրինի ներմուծումը, արտահանումը և դրանց նկատմամբ սեփականության իրավունքի փոխանցումն արգելելու և կանխելու միջոցառումների մասին» 1970 թվականի կոնվենցիայի դրույթների կիրարկման վերաբերյալ Հայաստանի Հանրապետության ազգային զեկույցը հաստատելու մասին» ՀՀ կառավարության որոշման նախագծի փաթեթը (ընդունվել է ՀՀ կառավարության 14.03.2019 թ. N 243-Լ որոշումը):

Հաստատվել է «Հայաստանի հանրապետության կառավարության 2011 թվականի հունվարի 20-ի «Անհապաղ պաշտպանության կարիք ունեցող ոչ նյութական մշակութային ժառանգության ցանկերի գրանցման ու կազմման չափորոշիչները և դրանց հիման վրա կազմված ոչ նյութական մշակութային ժառանգության արժեքների ցանկը հաստատելու մասին»N 36-Ն որոշման մեջ լրացումներ կատարելու մասին» 2019 թ. փետրվարի 21-ի N 130-Ն ՀՀ կառավարության որոշումը, որի արդյունքում ցանկը համալրվել է ևս 5 արժեքով /որդան կարմիր, Կոխ ըմբշամարտ, պարկապզուկ և այլն/:

Հաստատվել է «Հայաստանի Հանրապետության կառավարության 2010 թվականի մարտի 11-ի N 310-Ա որոշման մեջ լրացումներ կատարելու մասին» 2019 թ. մարտի 14-ի N 238-Ա ՀՀ կառավարության որոշումը, որով լրացում է կատարվել ոչ նյութական մշակութային արժեքների ցանկում:

ՀՀ կառավարության 2019 թ. սեպտեմբերի 12-ի N 1302-Ն որոշմամբ Հայաստանի Հանրապետության մշակութային տարածքների ճանաչման չափորոշիչները և մշակութային տարածքների ցանկը համալրվել է Հայաստանի Հանրապետության ոչ նյութական մշակութային ժառանգության նոր կենսունակ տարածքներով;

Ընդունվել է ՀՀ կառավարության 08.08.2019թ.-ի N 996-Ա որոշումը «Ժողովրդական երաժշտության ազգային կենտրոն» պետական ոչ առևտրային կազմակերպությունը «Հայաստանի պետական ֆիլհարմոնիա» պետական ոչ առևտրային կազմակերպությանը միացման ձևով վերակազմակերպելու մասին»,

**Կրթություն-մշակույթ** ինտեգրման և երեխաների մշակութային ժառանգությանը հաղորդակցվելու, ազգային մշակույթի հենքի վրա նրանց դաստիարակությունն ապահովելու նպատակով համակարգվել է **«Դպրոցական բաժանորդային համակարգի» ծրագիրը:** 2019թ. ընթացքում բաժանորդային ծրագրով թանգարաններ են այցելել 116037 աշակերտ և 7121 ուսուցիչ, համերգասրահներ՝ 2546 աշակերտ և ուսուցիչ, իսկ թատրոններ՝ 2546 աշակերտ և 154 ուսուցիչ:

Դպրոցականների շրջանում կերպարվեստի, երաժշտության և գրականության հանդեպ հետաքրքրությունը մեծացնելու ուղղությամբ համակարգվել է **«Քո արվեստը դպրոցում»** դրամաշնորհային ծրագիրը: Ծրագիրն ընդգրկում է երեք հիմնական ուղղություն՝ դասական երաժշտություն, կերպարվեստ և գրականություն, որի շրջանակում 43 արվեստագետ և տեսաբան հնարավորություն են ստացել կյանքի կոչելու իրենց նախագծերը Երևանի և ՀՀ մարզերի շուրջ 1290 հանրակրթական դպրոցներում, յուրաքանչյուր մասնակից՝ 30 դպրոցում:

Ոչ նյութական մշակութային ժառանգության բնագավառում իրականացվել են 22 ծրագրեր, որոնց մեջ հատկապես նշանակալի են՝

- ՅՈՒՆԵՍԿՕ-ի մարդկության ոչ նյութական մշակութային ժառանգության ներկայացուցչական ցանկում գրանցվել է «Հայկական տառարվեստը և դրա մշակութային դրսևորումները» Հայաստանի Հանրապետության հայտը.

- Իրանի Իսլամական Հանրապետության հետ համատեղ «Սուրբ Թադեի վանքի ուխտագնացություն թեմայով ՅՈՒՆԵՍԿՕ ներկայացվող հայտի պատրաստման ծրագիր.

Իրականացվել են միջազգային 4 ցուցահանդեսներ, որոնց շրջանակում իրականացվել է հայկական պատմամշակութային ժառանգության ներկայացում արտերկրում և այլ մշակույթների ներկայացում Հայաստանում:

**Իրականացվել է «Թարգմանական ծրագրեր և աջակցություն ստեղծագործողներին և հետազոտողներին»** (պետական աջակցություն) ծրագիրը, աջակցվել է 19 ստեղծագործողի և հետազոտողի:

Իրականացվել է **«Հայ գրականությունը թարգմանություններում»** ծրագիրը, հաստատվել է 16 գրքի թարգմանության հայտ՝ 12 լեզվով:

**Իրականացվել է «Աջակցություն գրականության հանրահռչակմանը, գրական ծրագրերին և գրքերի միջազգային ցուցահանդեսներին մասնակցությանը»** ծրագիրը, որի շրջանակներում Հայաստանն առանձին տաղավարով մասնակցել է **Լայպցիգի** (մարտի 21-24), **Բոլոնիայի** (ապրիլի 1-4), **Թեհրանի** (ապրիլի 24-28), Մոսկվայի (սեպտեմբերի 4-8), Ֆրանկֆուրտի (հոկտեմբերի 16-20) **գրքի միջազգային ցուցահանդեսներին**:

Իրականացվել է **«Ոչ պետական մամուլի հրատարակում»** ծրագիրը, որի շրջանակում աջակցվել է գրական (8), մշակութային տպագիր ու էլեկտրոնային (7) և ազգային փոքրամասնությունների համար Հայաստանում լույս տեսնող տպագիր լրատվամիջոցների (8):

**Մշակվել է «Դաշտադեմ ամրոց» պատմաճարտարապետական արգելոց-թանգարան ստեղծելու մասին»** Հայաստանի Հանրապետության կառավարության որոշման նախագիծը և 2019 թվականի օգոստոսի 16-ի N01/1,1/16772-19 գրությամբ ներկայացվել ՀՀ կառավարություն:

«Աջակցություն հայկական պատմամշակութային հուշարձանների վավերագրմանը» ծրագրի շրջանակներում արտերկրում (Հնդկաստան և Արևմտյան Հայաստան) հաշվառվել է 370 հուշարձան

Ոլորտային համագործակցության շարունակականության ապահովման ուղղությամբ աջակցություն է ցուցաբերվել դրամաշնորհային 22 ծրագրերի, որոնց մեջ ընդգրկվել են պետական և մասնավոր կազմակերպություններ:

Նախարարության համակարգի թանգարաններում պահպանվող առարկաների թիվը **2019** թվականին կազմել է **1876655 առարկա**՝ համալրվելով **8561** թանգարանային առարկաներով:

Մշակութային ժառանգության հանրահռչակման ուղղությամբ իրականացվել են 222 ժամանակավոր ցուցադրություններ, որոնց մեջ առանձնակի կարևորություն ունեին արտերկրում կազմակերպված ցուցահանդեսները՝

«Ս. Փարաջանովի թանգարան» ՊՈԱԿ-ը Ստամբուլի (Թուրքիա) «Պեռա» թանգարանում կազմակերպել է Սերգեյ Փարաջանովի ստեղծագործությունների ցուցահանդես,

Չինաստանի ազգային թանգարանում Ասիական քաղաքակրթությունների համատեղ ցուցահանդեսի շրջանակներում «Հայկական խեցեգործությունը մետաքսի ճանապարհի հայկական հանգրվաններից (Ք.ա. 1-ին հազարամյակից մինչև Ք.հ. 13-րդ դար)» խորագիրը կրող ցուցադրությամբ հանդես է եկել «Հայաստանի պատմության թանգարան» ՊՈԱԿ-ը:

Թանգարանների գործունեության կարևոր ցուցանիշներից է այցելուների քանակը: 2019թ. նախարարության ենթակայության թանգարանների այցելուների թիվը կազմել է **1249884**, որից **վճարովի՝ 867921, անվճար՝ 381963:**

**2019 թվականին գրադարանային ոլորտի զարգացումն ապահովելու** նպատակով իրականացված աշխատանքների արդյունքում նախարարության ենթակայության Հայաստանի ազգային, Խնկո Ապոր անվան ազգային մանկական և 10-ը մարզային գրադարաններում գրադարանային հավաքածուները համալրվել են 96.230 միավորով, որից սուբսիդիայի միջոցով՝ 7365, այլ աղբյուրներով՝ 88.861,

մարզային և համայնքային գրադարանների գրադարանային հավաքածուները համալրվել են պետպատվերով և աջակցությամբ հրատարակված, ինչպես նաև «Գրքերի գնում» ծրագրով ձեռք բերված 50.399 միավոր գրքով:

**Գրավոր ժառանգության երկարաժամկետ պահպանության մատչելիության ապահովման ուղղությամբ՝** շարունակվել է «Հայաստանյան համահավաք էլեկտրոնային գրացուցակ» մուտքագրումները, որը կազմել է 161.507 միավոր:

**Ժա­մա­նա­կա­կից տե­ղե­կատ­վա­կան տեխ­նո­լո­գիա­նե­րի ներդր­ման և մա­տուցվող ծա­ռա­յութ­յուն­նե­րի արդ­յու­նա­վե­տութ­յան բարձ­րաց­ման ուղ­ղութ­յամբ՝** 2019 թվա­կանին շարունակվել է **Հայաստանի ազգային գրադարանում** 2012 թվականին մեկնարկած «Թվայնացման կենտրոնի և հանրային էլեկտրոնային ընթերցասրահի ստեղծում Ազգային գրադարանում» ծրագիրը: Առ 30.12.2019 թ. «Հայ գիրք» և «Հայ մամուլ» շտեմարաններում առկա է 8.327.670 թվայնացված էջ, որից՝ գրքի՝ 3.425.950, մամուլի՝ 4.188.320 թվայնացված էջ։

**Հանրային գրադարանների նյութատեխնիկական բազայի զարգացման և հավատարմագրման գործընթացի իրականացման ուղղությամբ՝**

**- «Հանրային գրադարանների նյութատեխնիկական բազայի զարգացում»** ծրագրի շրջանակում 2019 թվականին մասնագիտական կահույքով և նոր տեխնիկական միջոցներով վերազինվել են Գուգարքի, Կապանի և Երևանի Ավ. Իսահակյանի անվան համայնքային ենթակայության, ինչպես նաև Լոռու և Տավուշի մարզային գրադարանները:

**-** 2019թ. Հայաստանի ազգային գրադա­րա­նի աշխատակիցները **Շրջիկ գրադարանով** «Գրաբուս-գրախանութ» ծրագրի շրջանակում այցելել են. Գեղարքունիքի, Տավուշի, Լոռու, Շիրակի և Վայոց ձորի մարզերի համայնքային գրադարաններ: Նվիրաբերվել է 702 միավոր գրականություն:

**2019 թ. ժամանակակից արվեստի և մշակութային կրթության ոլորտներում իրականացվել են հետևյալ աշխատանքները և ծրագրերը.**

***Երաժշտարվեստ***

**«Երաժշտարվեստի աջակցում՝ ստեղծագործական պատվերների միջոցով»** ծրագրով տարբեր ժանրային ուղղություններով և ձևաչափով իրականացվել է 18 ծրագիր:

**Իրականացվել է 17 նախագիծ,** այդ թվում՝ **13 փառատոն (8 միջազգային**  և **5 հանրապետական), 3 մրցույթ** (2 միջազգային, 1 հանրապետական), **որից 4-ը (**«Երիտասարդ երգիչների մասնագիտական զարգացումը` հայ կատարողական արվեստի առաջընթացի գրավական» ծրագիրը, «Ժամանակակից դասականներ» կոմպոզիտորական միջազգային ու «Դալան ֆեստ» երաժշտական հանրապետական փառատոները և «Խմբերգերի միջազգային մրցույթը»)՝ առաջին անգամ,

Ապահովվել է Հայաստանի մասնակցությունը միջազգային նախագծերին` 14 անհատ և 2 երաժշտախումբ մասնակցություն են ունեցել 8 երկրում 13 նախագծի, որից 2-ը՝ 2020 թ.:

**Թատերարվեստ.**

Հիմնադրվել է «Սոմա» պլաստիկ հետազոտությունների թատրոն-լաբորատորիան, որի նպատակն է վիզուալ-կատարողական արվեստների կատարելագործումը, միջազգային ստեղծագործական պրոցեսներում ընդգրկվածությունը:

**Ստեղծագործական պատվերի շրջանակում աջակցություն է ցուցաբերվել 19 ներկայացումների** (մնջախաղի, տիկնիկային, մանկական և այլ ժանրի ներկայացումներ) **բեմադրությունը**,

**Իրականացվել է 9 նախագիծ**` **5 միջազգային և 4 հանրապետական, որից 3-ը (**«Թատրոնը որպես էկոլոգիական խնդիրներին տեղյակ ու գիտակից սերնդի կրթելու հարթակ» և «Եռյակ պլյուս» նախագծերը, «Նու Էր» («ՆԷ պատմություն ունի») վավերագրական ներկայացում**)՝ առաջին անգամ,**

**Ապահովվել է 5** **թատերախմբի և 1 անհատ ստեղծագործողի 6 միջազգային նախագծերի** (փառատոների, հյուրախաղերի և այլ նախագծեր) մասնակցությունը:

**Կինոարվեստ.**

**Իրականացվել են խաղարկային 37 կինոնախագիծ,** այդ թվում՝լիամետրաժ 28 որից՝ կինոնախագծի զարգացման փուլի հայտեր՝ 11, արտադրական փուլի հայտեր՝ 9, հետարտադրական փուլի հայտեր՝ 3, ֆիլմերի տարածման փուլի հայտեր՝ 5 և կարճամետրաժ 9 կինոնախագիծ,  մուլտիպլիկացիոն՝ 9 կինոնախագիծ, վավերագրական՝ 12 կինոնախագիծ,  այդ թվում՝ 2 դեբյուտային և կինոտարեգրություն

Թվայնացվել է 8 ֆիլմ,

Աջակցություն է ցուցաբերվել մշակույթին նվիրված 1 մարզամշակույթային հեռուստատեսային հաղորդաշարի իրականացմանը (8 հաղորդում),

Իրականացվել է 16 ծրագիր, այդ թվում՝ 8 միջազգային կինոփառատոն (3-ը՝ մարզային) 2 մանկապատանեկան և ներառական և 6 կինոոլորտի զարգացման ծրագիր, որից 7-ը (6 կինոծրագիր՝ «Կինոարտադրողների համահայ-կական ֆորում», ««Պորտուգալա-կան ֆիլմերի օրեր» Երևանում», «Կինոդպրոց առանց սահման-ների», «Նորարական կինոդպրոց», «Հայ կինոյի զարգացման ռազմավարության կոնֆերանս», «Գյումրին՝ օբյեկտիվում» Սմարթ-ֆեստ կինոծրագիր» և 1 հեռուսահաղորդաշար՝ «Օկտավա» մարզամշակույթային հեռուստատեսային հաղորդաշար)՝ առաջին անգամ:

28 հայրենական արտադրության ֆիլմեր և կինոնախագծեր,  25 կինոլորտի ներկայացուցիչներ մասնակցել են միջազգային մի շարք կինոփառատոների և կինոշուկաների:

**Կերպարվեստ.**

**Իրականացվել է 11 նախագիծ,** այդ թվում՝ **6 միջազգային** (բիենալե, փառատոն, ցուցահանդես, ծրագիր), **6 հանրապետական ցուցահանդեսներ** (կերպարվեստի, լուսանկարչական), **3-ը (**«Նորաձևություն առանց սահմանների» ցուցադրություն (ներառական, «Փսիխոլոգիկա պերտրետ» կերպարվեստի և , «Հոսող ջուր» լուսանկարչական ներառական ցուցահանդես)՝ **առաջին անգամ:**

**Ապահովվել է 2 քանդակագործների մասնակցությանը միջազգային ցուցահանդեսին:**

**Պարարվեստ.**

**Աջակցություն է ցուցաբերվել 6 ստեղծագործական պատվերի (**1 պլաստիկ-պարային, 3 բալետային, որից 1-ը՝ մանկական, 2 պարային բեմադրությունների) և **1 նախագծի** (Պարարվեստի համահայկական մրցանակաբաշխություն),

**Ապահովվել է 3 հայ արտիստների մասնակցությունը միջազգային մրցույթին:**

**Մանկապատանեկան միջոցառումներ**

**Իրականացվել է արվեստի տարբեր ոլորտների** **մանկապատանեկան 16 ծրագիր, որից 5-ը՝ փառատոն-մրցույթ** (3-ը՝ միջազգային, 2-ը՝ հանրապետական) և **11 կրթական նպատակային ծրագրեր (այդ թվում ՀՀ մարզերում), որից 6-ը** («Innovation նորարարական կինոդպրոց», «Երևանի և մարզերի երաժշտական և արվեստի դպրոցների փոխգործակցու-թյան «Քույր-դպրոցներ» ծրագիր, «Լավ եմ» ծրագիր, Դասարան+ դասական», «Միասին» ներառական մանկապատանեկան ցուցահանդես, «Ես ապրում եմ առողջ մշակույթով»)՝ **առաջին անգամ:**

**Մշակութային կրթություն**

**Երաժշտական և արվեստի դպրոցների համար երաժշտական գործիքների ձեռքբերում** ծրագրի շրջանակներում ձեռք է բերվել **17 անուն 93** երաժշտական գործիք

**«Ուսումնամեթոդական և գործնական օգնության»** **ծրագրին** մասնակցել ենհանրապետության երաժշտական, արվեստի, գեղարվեստի ու պարարվեստի դպրոցների **6611** աշակերտ ու **1092** մանկավարժ**, «Ուսուցիչների վերապատրաստում» ծրագրին՝ 850** մանկավարժ:

«**ՀՀ-ում և ԱՀ-ում տաղանդավոր պատանի երաժիշտ-կատարողների զարգացման և կատարելագործման նպատակային ծրագրում» ընդգրկված** հայ կատարողական արվեստում ծանրակշիռ փորձ ունեցող խորհրդատուների և հրավիրյալ մասնագետների միջոցով (ուսուցչի հետ համատեղ) իրականացվել են մասնագիտական խորհրդատվություններ` ծրագրի **15** շնորհալի պատանի երաժիշտ–կատարողների **(դասական երաժշտական գործիքներ**՝ դաշնամուր**,** ջութակ, թավջութակ) համար` անհատական դասերի և վարպետության դասընթացների ձևաչափով:

Շարունակվել է համալրվել **շնորհալի երեխաների** տեղեկատվական շտեմարանը: 2019 թ. ստեղծվել է «Հայաստանի Հանրապետությունում գործող գեղարվեստի և արվեստի դպրոցների **«Կերպարվեստի» բաժնի** անհրաժեշտ ուսումնական պարագաների» շտեմարան:

Պետական ծրագրերով **հրատարակվել է** շուրջ 12 **անուն** ուսումնամեթոդական գրականություն, որոնք անվճար բաշխվել են հանրապետության, ԱՀ-ի մշակութային կրթություն իրականացնող ուսումնական հաստատություններին:

Իր գործունեությունը շարունակել է «**Դպրոցականի ֆիլհարմոնիա**»-ն, որի շրջանակում կազմակերպվեց **46 դաս-համերգ**, որոնցում մասնակցեցին հանրապետության շուրջ **11445 մանուկներ և պատանիներ** :

Ապահովվել է **26** անհատ կատարողի, **1** երգչախումբի մասնակցությունը **7** մանկապատանեկան միջազգային մրցույթների, փառատոների և վարպետության դասերի:

Տարբեր մասնագիտությունների գծով Հայաստանում կազմակերպվել են մի շարք միջազգային և հանրապետական մանկապատանեկան մրցույթներ, փառատոներ և այլ նպատակային միջոցառումներ, որոնցում մասնակցել է **1998 շնորհալի երեխա, 83 երգչախումբ, 8 փողային համույթ**:

**Աջակցություն Հայաստանում ապրող ազգային փոքրամասնություններին.**

Հրեական «Խանուկա» տոնին նվիրված համերգ,

Հոբելյանական ծրագրեր.

Իրականացվել է 31 ծրագիր, որից՝ կոլեկտիվի հիմնադրման՝ 4, արվեստի և մշակույթի, ինչպես նաև 25 արվեստագետների, ռազմական գործիչների գործունեության, ծննդյան և հիշատակի տարեթվերին նվիրված 28 միջոցառումներ (համերգ, երեկո, փառատոն, գիտաժողով, գրքի տպագրություն և այլն):

Պետական, մասնագիտական և միջազգային տոներին և հիշատակի օրերին ուղղվածության միջոցառումներ և ծրագրեր.

Իրականացվել է 11 ծրագիր, այդ թվում տոնական՝ 7, միջազգային օրվան նվիրված՝ 4 :

«Մշակութային մարզ» ծրագիր.

Իրականացվել է  237  նախագիծ ՀՀ մարզերում, 17-ը՝ Արցախի հանրապետությունում (թատերահամերգային հյուրախաղեր, մշակութային միջոցառումներ, նպատակային ծրագրեր, հանդիպումներ, քննարկումներ, ստեղծագործական պատվերի շրջանակում աջակցություն է ցուցաբերվել ՀՀ մարզային ստեղծագործական խմբերին):

Ներառական ծրագրեր.

Վերը նշված ծրագրերից 17-ը ներառական են, որոնք իրականացվել են բոլոր ոլորտներում՝ սոցիալական և տարիքային տարբեր խմբերի շահառուների շրջանում: Առաջին անգամ իրականացված ծրագրերի շարքում առանձնանում է «Կողք Կողքի» ներառական երաժշտական փառատոնը***։***

**Հուշարձանների ու հատուկ պահպանվող պատմամշակութային տարածքների մասով** 107 նոր հայտնաբերված օբյեկտի տրվել է նորահայտ հուշարձանի կարգավիճակ: Կազմակերպվել է պահպանություն՝ 3 մարզերում իրազեկման արշավի մասնակցությամբ, վարձակալությամբ հանձնվել է 5 հուշարձան (քարանձավ): Հրապարակվել է Գիտատեղեկատվական և գիտահանրամատչելի գրականության ու հուշարձանների տարեգիրքը:

**Հայոց մշակութային ժառանգության պատկերն ամբողջացնելու նպատակով** շարու­նակ­վել է այլ պետությունների տարածքում գտնվող ազգային մշակութային արժեքների հայտ­նա­բերման և հաշ­վառման գործընթացը: ԱՄՆ-ի, Եվրոպայի, Ռու­սաստանի ինտեր­նետային կայքերի, ձեռա­գրացուցակների վերաբերյալ մատե­նա­­գիտական տվյալների և համապատասխան գրա­կա­նության ուսումնա­սիրման արդ­յունքում հայտնաբերվել և հաշվառվել-գրանցվել է **53** արժեք*:*

**Սպորտ**

Ոլորտում օրենդրության բարելավման և գործունեության ճիշտ կազմակերպման նպատակով.

* մշակվել և շրջանառության է դրվել «**Ֆիզիկական կուլտուրայի, սպորտի և երիտասարդության ոլորտների ռազմավարությունը հաստատելու մասին»** Հայաստանի Հանրապետության կառավարության որոշման նախագիծը,
* մշակվել է «**Մասսայական սպորտի և ֆիզիկական դաստիարակության զարգացման հայեցակարգը հաստատելու մասին**» Հայաստանի Հանրապետության կառավարության որոշման նախագիծ և սահմանված կարգով ներկայացվել է ՀՀ վարչապետի աշխատակազմ,:
* մշակվել է «Հայաստանի Հանրապետության տարածքում կազմակերպվող և անցկացվող սպորտային մասսայական միջոցառումների մասնակիցների **գիշերավարձի ու սննդի ընդունման, մրցանակակիրների և մրցավարների դրամական պարգևատրման չափերը սահմանելու մասին»** Հայաստանի Հանրապետության կառավարության որոշման նախագիծ, որը սահմանված կարգով ներկայացվել է ՀՀ վարչապետի աշխատակազմ,
* մշակվել է ՀՀ կառավարության որոշման **նախագիծ «ֆիզիկական կուլտուրայի և սպորտի բնագավառում Հայաստանի Հանրապետության պետական մրցանակների մրցանակակիր ընտրող հանձնաժողով ստեղծելու և դրա անհատական կազմը հաստատելու մասին»** որը ներկայացվել է ՀՀ վարչապետի աշխատակազմ,
* մշակվել և շրջանառվում է **«Հայաստանի Հանրապետության կառավարության 2015 թվականի օգոստոսի 13-ի № 925-ն որոշման մեջ փոփոխություններ և լրացում կատարելու մասին»** Հայաստանի Հանրապետության կառավարության որոշման նախագիծը, որում ներառված է նավամոդելային սպորտի աշխարհի չեմպիոններին պատվովճար ստացողների ցուցակում ընդգրկելու հարցը,
* մշակվել և սահմանված կարգով ՀՀ վարչապետի աշխատակազմ է ներկայացվել **«Հայաստանի Հանրապետության հավաքական թիմերի կազմում բարձր արդյունքներ ցուցաբերած մարզիկներին և նրանց մարզիչներին անվանական թոշակի հատկացման և թոշակի վճարման չափորոշիչներն ու չափերը հաստատելու մասին»** ՀՀ կառավարության որոշման նախագիծը,
* մշակվել և ՀՀ կառավարություն է ներկայացվել **«Մանկապատանեկան սպորտի մասին» Հայաստանի Հանրապետության օրենքում լրացում կատարելու մասին» ՀՀ օրենքի նախագիծը և Հայաստանի հանրապետության մարզական կազմակերպություններում աշխատող մարզիչ-մանկավարժների որակավորման կարգը և չափորոշիչները հաստատելու մասին» ՀՀ կառավարության որոշման նախագիծը**
* հաստատվել է ՀՀ կառավարության որոշումը 07.08.2019թ. **«Հայաստանի Հանրապետության կառավարության 2010 թվականի հունվարի 29-ի N98-Ն որոշման մեջ փոփոխություններ և լրացումներ կատարելու մասին»** N 186-Ն որոշումը, համաձայն որի բարելավվել են **«Երիտասարդ ընտանիքին՝ մատչելի բնակարան»** պետական նպատակային ծրագրի պայմանները:

**Սպորտի բարձրագույն նվաճումների բնագավառում**

2018 թվականին 19 մարզաձևերում բարձր արդյունքների հասած ՀՀ հավաքական թիմերի 88 մարզիկներին և նրանց 119 մարզիչներին ՀՀ սպորտի և երիտասարդության հարցերի նախարարի 2019 թվականի փետրվարի 8-ի N 26-Ա/1 հրամանով հատկացվել է ՀՀ վարչապետի անվանական թոշակ:

2019 թվականի 2-րդ կիսամյակում «Հայաստանի շախմատի ակադեմիա» հիմնադրամը կազմակերպել է Ջերմուկ քաղաքում Ստեփան Ավագյանի անվան միջազգային մրցաշար: Արմեն Բարսեղյանը դարձել է մինչև 16 տարեկանների Եվրոպայի առաջնության հաղթող: Սեպտեմբերի 23-26-ին Ղազախստանում կայացած Դվորկովիչի գավաթ թիմային մրցաշարին մասնակցել են ակադեմիայի սաները, Արմեն Բարսեղյանը նվաճել է ոսկե մեդալ առաջին խաղատախտակի վրա:

Իրականացվել է Հայաստանի Հանրապետությունում դահուկային մարզաձևերի ուսուցման հնարավորությունների մոնիթորինգ: Հայաստանի Հանրապետության կառավարությանը ներկայացվել է տեղեկատվություն Հայաստանում լեռնադահուկային հանգստյան վայրերի զարգացման ներուժի ու հեռանկարների վերաբերյալ:

Աջակացություն է ցուցաբերվել Հայկական ազգային կոխ ըմբշամարտ մարզաձևի զարգացմանը Անցկացվել է հայկական կոխ ըմբշամարտի մեծահասակների, պատանիների և երիտասարդների ՀՀ առաջնություններ, որին մասնակցել են շուրջ 225 մարզիկներ: Մարզադպրոցներում մարզիկներին տրամադրվել է հայկական կոխ ըմբշամարտ մարզաձևի մասնագիտացված մարզահագուստի հավաքածու՝ համազգեստ (160 հատ): Ղրղզստանի Հանրապետությունում անցկացվել է Անկախ Պետությունների Համագործակցության անդամ պետությունների ազգային մարզաձևերի և խաղերի 2-րդ փառատոնը, հայկական կոխ ըմբշամարտի Հայաստանի Հանրապետության հավաքական թիմը նվաճել է մեկ արծաթե և մեկ բրոնզե մեդալ:

Պետական աջակցության ծրագրում ընդգրված մարզական ֆեդերացիաների մարզաձևերի մարզիկները 2019 թվականի ընթացքում մեծահասակների, երիտասարդների և պատանիների Եվրոպայի և աշխարհի առաջնություններում, Եվրոպական երկրորդ խաղերում և համաշխարհային ունիվերսիադայում նվաճել են 222 մեդալ, այդ թվում՝ 61 ոսկե, 84 արծաթե և 77 բրոնզե մեդալ:

2019 թվականի ընթացքում 50 մարզիկի շնորհվել է Հայաստանի Հանրապետության սպորտի վարպետի կոչում, 17 մարզիկի շնորհվել է Հայաստանի Հանրապետության միջազգային կարգի սպորտի վարպետի կոչում, 1 մարզիկի շնորհվել է Հայաստանի Հանրապետության սպորտի վաստակավոր վարպետի կոչում: Աշխատանքն իրականացվել է համաձայն Հայաստանի Հանրապետության կառավարության 2006 թվականի մայիսի 4-ի N 587-Ն որոշման:

35 ֆեդերացիաներ 2019 թվականի ընթացքում պետական աջակցության միջոցներով անցկացրել են 100 Հայաստանի Հանրապետության առաջնություններ, 147 ուսումնամարզական հավաքներ, մասնակցել են 195 միջազգային մրցաշարերի, այդ թվում՝ Եվրոպայի և աշխարհի առաջնությունների (մեծահասակների, երիտասարդների, պատանիների):

Ապահովվել է աջակցություն Բելառուսի Մինսկ քաղաքում 2019 թ. հունիսի 20-30-ը անցկացված Եվրոպական երկրորդ խաղերին Հայաստանի Հանրապետության հավաքական թիմերի մասնակցության,ը նշված Խաղերի ժամանակ կազմակերպվող «Եվրոպական խաղեր – եվրոպական արվեստ» խորագրով ցուցահանդեսին Հայաստանի Հանրապետության մասնակցությանը աջակցություն: Նշված Խաղերին Հայաստանը ներկայացրել են 37 մարզիկներ, որոնք նվաճել են 5 ոսկե (1 - հունա-հռոմեական ըմբշամարտ, 2 - բռնցքամարտ, 1 - սամբո, 1 - սպորտային մարմնամարզություն), 3 արծաթե ( 1 - հունա-հռոմեական ըմբշամարտ, 1 - սամբո, 1 - սպորտային մարմնամարզություն) և 3 բրոնզե մեդալներ (2 – բռնցքամարտ, 1 - սամբո):

ՀՀ-ում և Արցախում 2019 թվականի օգոստոսի 5-17-ը անցկացվել են Համահայկական ամառային յոթերորդ խաղերը,

2019 թվականին ՀՀ-ում կազմակերպվել է Արևելյան Եվրոպայի երկրների լողափնյա վոլեյբոլի տղամարդկանց առաջնություն:

Մոսկվայում 2019 թվականի սեպտեմբերի 5-8-ը անցկացված Հավաքական Անվտանգության Պայմանագրի Կազմակերպության (ՀԱՊԿ) անդամ երկրների սամբոյի պատանեկան միջազգային փառատոնին Հայաստանի մարզիկները նվաճել են մեկ ոսկե, մեկ արծաթե և չորս բրոնզե մեդալ՝ թիմային հաշվարկում գրավելով երրորդ տեղը:

**Մասսայական սպորտի բնագավառում .**

Իրականացվել են ՀՀ պետական մարմինների միջև հրաձգության հանրապետական մրցույթ։

«Հայաստանի Հանրապետության մարզերի, Երևան քաղաքի և Արցախի Հանրապետության հանրակրթական դպրոցների 1-ինից 3-րդ և 4-7-րդ դասարանների աշակերտների միջև Սպորտլանդիա» մարզական միջոցառում։

**«Հաշմանդամություն ունեցող լավագույն մարզիկ» մրցույթ։** Մրցույթի եզրափակիչ փուլին՝ մասնակցել են **300**, իսկ տեսողական, լսողական, հենաշարժական, մտավոր խնդիրներ ունեցող **192**մարզիկներ:

«**Լավագույն մարզական ընտանիք» մրցույթ**։ Մրցույթին մասնակցել են նաև ընտանիքի կազմում սայլակով տեղաշարժվող հաշմանդամություն ունեցող 21 ընտանիքներ:

**Տարեցների հանրապետական խաղեր։** Խաղերին ընդհանուր առմամբ մասնակցել են 63 տարեկաններից բարձր շուրջ **1600** տարեց մասնակիցներ:

**Հանրապետական մարզական փառատոն**։ Մարզական փառատոնին ընդհանուր առմամբ մասնակցել են շուրջ **20200** մարզիկներ, որոնք մրցել են 7 մրցաձևերում:

**Գյուղական մարզական խաղեր։** Ընդհանուր առմամբ մասնակցել են շուրջ 4550 մարզիկներ:

**ՀՀ մարզերի, Երևան քաղաքի և Արցախի Հանրապետության հանրակրթական դպրոցների 8-12-րդ դասարանների աշակերտների սպարտակիադա: Ը**նդհանուր առմամբ մասնակցել են շուրջ 28500 աշակերտներ:

**Նախազորակոչային և զորակոչային տարիքի երիտասարդության հանրապետական ռազմամարզական խաղեր։** Ընդհանուր առմամբ մասնակցել են 26.500 աշակերտներ:

**Հանրապետական ուսանողական մարզական խաղեր։**  Ընդհանուր առմամբ մասնակցել են շուրջ 5000 ուսանողներ:

**«Երեխաների խնամքի և պաշտպանության լավագույն մարզական հաստատություն» մրցույթ։** Ընդհանուր առմամբ մասնակցել են 12 հաստատությունների **321** երեխաներ:

«Լավագույն մարզական նախադպրոցական հաստատություն» մրցույթ։ Ընդհանուր առմամբ մասնակցել են **400** նախադպրոցական հաստատությունների **10090** երեխաներ:

**Ադապտիվ հաշմանդամային սպորտի բնագավառում.**

«Հաշմանդամային սպորտին առնչվող ծառայություններ» ծրագրով իրականացվում է պետական աջակցություն «Հայաստանի ազգային պարալիմպիկ կոմիտե», «Հայաստանի կույրերի միավորում» հաշմանդամների հասարակական կազմակերպություն», «Խուլերի հայկական սպորտային կոմիտե», «Հայկական հատուկ օլիմպիադաներ» հասարակական կազմակերպություններին, որոնք ֆիզիկական կուլտուրայի և սպորտի միջոցով օգնում են համապատասխանաբար` հենաշարժողական համակարգի, տեսողության, լսողության հետ կապված խնդիրներ ունեցող, մտավոր խնդիրներ ունեցող մարդկանց ինքնադրսևորվելու և հասարակության մեջ լիարժեք ինտեգվելուն: Հայաստանի Հանրապետության պետական բյուջեից նրանց տրամադրվող գումարը, վերոնշյալ հասարակական կազմակերպություններն օգտագործում են հանրապետությունում տարբեր տիպի մարզական միջոցառումների անցկացման, ինչպես նաև հաշմանդամային սպորտի միջազգային համապատասխան կազմակերպությունների կողմից անցկացվող պաշտոնական մրցումներին մասնակցելու համար (պարալիմպիկ խաղեր, սուրդլիմպիկ խաղեր, աշխարհի, Եվրոպայի առաջնություններ, վարկանիշային մրցաշարեր):

Վերոնշյալ ծրագրի շրջանակներում **2019** թվականին իրականացվել են հետևյալ միջոցառումները.

Անցկացվել է խուլերի շախմատի ՀՀ առաջնությունը, որին մասնակցել են ՀՀ տարբեր մարզերից և Երևան քաղաքից 32 խուլ մարզիկներ:

Հոկտեմբերի 16-26-ը «Օլիմպավան» մարզահամալիրում անցկացվել է ազատ և հունա-հռոմեական ըմբշամարտի ուսումնամարզական հավաք:

Մարտի 8-22-ը Աբու Դաբիում (ԱՄէ) կայացած հատուկ օլիմպիադաների աշխարհի ամառային խաղերում Հայաստանի Հանրապետության մարզիկները հանդես են եկել լող և ատլետիկա մարզաձևերում: Հայաստանի Հանրապետության պատվիրակությունը ներկայացված է եղել երկու մարզիկով, որոնք Լող և ատլետիկա մարզաձևում նվաճել են 2 ոսկե և 1 բրոնզե մեդալ:

Հունիսի 11-13-ը Ծաղկաձորի գլխավոր մարզահամալիրում անցկացվել է հաշմանդամություն ունեցող անձանց հանրապետական մարզական փառատոնը: Փառատոնին մասնակցել են Երևանից և ՀՀ մարզերից հաշմանդամություն ունեցող 65 մարզիկներ: Մարզիկները իրենց ուժերը չափել են 6 մարզաձևերում` սեղանի թենիս, սայլակներով բասկետբոլ, լող, բազկամարտ, ծանրամարտ և շախմատ:

Հունիսի 11-ից հուլիսի 24-ը Երևանում Երևանում անցկացվել է Հայաստանի կույր շախմատիստների տղամարդկանց Հայաստանի Հանրապետության անհատական եզրափակիչ առաջնությունը: Առաջնությանը մասնակցել են ՀՀ մարզերի և Երևան քաղաքը ներկայացնող առաջին և երկրորդ խմբի հաշմանդամություն ունեցող 14 կույր շախմատիստներ:

«Բելառուսի Հանրապետության Գոմել քաղաքում կայացած խուլերի ըմբշամարտի Եվրոպայի 7-րդ առաջնությանը Հայաստանի մարզական պատվիրակության մասնակցության ապահովում» ծրագրով հոկտեմբերի 28-ից նոյեմբերի 3-ը Բելառուսի Հանրապետության Գոմել քաղաքում կայացած խուլերի ըմբշամարտի Եվրոպայի 7-րդ առաջնությունում հանդես եկող 5 հայ մարզիկներից 4-ը գրավել են մրցանակային տեղեր՝ նվաճելով 3 արծաթե և 1 բրոնզե մեդալ:

**Հովանավորչական միջոցներով «**Փրկություն» հաշմանդամ երեխաների և երիտասարդների կենտրոնում անցկացվել է ֆիզկուլտուրային-առողջարարական միջոցառում: Միջոցառմանը մասնակցել են մտավոր խնդիրներ ունեցող 50 երեխաներ: Երևանի լսողության խանգարումներ ունեցող երեխաների հատուկ կրթահամալիրի մարզադահլիճում անցկացվել է ֆիզկուլտուրային-առողջարարական միջոցառումը՝ «Սպորտլանդիա» մարզական խաղերը: Մարզական խաղերին մասնակցել են կրթահամալիրի բարձր դասարանների լսողության խանգարումներ ունեցող երեխաներ, որոնք իրենց ուժերը չափել են տարբեր շարժախաղերում:

**Երիտասարդությանն ուղղված**՝ 2019 թվականին իրականացվել են հետևյալ միջոցառումները և ծրագրերը.

*««100 գաղափար Հայաստանի համար» համահայկական երիտասարդական մրցույթ»* ամենամյա ծրագիրը, որի նպատակն է երիտասարդներին ներգրավել ՀՀ սոցիալ-տնտեսական զարգացման խնդիրների լուծման գործընթացներում: 2019 թ.-ին մրցույթն անցկացվել է հետևյալ անվանակարգերով՝ քիմիական գիտություններ, տեղեկատվական տեխնոլոգիաներ, մանկավարժական գիտություններ, ճարտարապետություն, սոցիոլոգիական գիտություններ:

*«Երիտասարդական պորտալի պահպանում»* ամենամյա ծրագիրը, որի նպատակն էր երիտասարդության գործունեության տարբեր ոլորտների վերաբերյալ հավաքել տեղեկատվություն, ապահովել երիտասարդական պետական քաղաքականության թափանցիկությունն ու հրապարակայնությունը:

*«Երիտասարդական մրցանակաբաշխություն-2019»* ծրագիրը, որի նպատակն էր խթանել հանրային կյանքին երիտասարդների մասնակցությունը, 2019 թ.-ի ընթացքում նշանակալի հաջողություններ ցուցաբերած երիտասարդների, երիտասարդական խմբերի և երիտասարդական հասարակական կազմակերպությունների խրախուսումը, նրանց ձեռքբերումների արժևորումը:

*«Ճանաչողական և համագործակցության այց Հայաստան»* ծրագիր նպատակը հայկական արժեքների քարոզման միջոցով վիրահայ երիտասարդներին Հայաստանն առավել ճանաչելի դարձնելն ու հայապահպանությանն օժանդակելն էր:

*«ՀՀ տարվա երիտասարդական մայրաքաղաք»* ծրագիրը, որի շրջանակներում հայտարարված մրցույթի արդյունքում ՀՀ 2020 թվականի երիտասարդական մայրաքաղաք է հռչակվել ՀՀ Սյունիքի մարզի Կապան քաղաքը:

ՀՀ 2019 թվականի երիտասարդական մայրաքաղաք Վանաձորում իրականացվել են հետևյալ ծրագրերը՝

*«Դասընթաց ՀՀ-ում գործող երիտասարդական հասարակական կազմակերպությունների համար»* ծրագիրը, որի նպատակն էր խթանել ՀՀ-ում գործող երիտասարդական հասարակական կազմակերպությունների գործունեությունը և զարգացնել հասարակական կազմակերպությունների կարողություններն ու հմտությունները:

*«Երիտասարդական աշխատողի վերապատրաստում»* ծրագիրը, որի նպատակն է ՀՀ-ում երիտասարդական աշխատանք կատարող մարդկանց համակարգված մոտեցման որդեգրումը:

*«ՄԻԱՎ/ՁԻԱՀ-ի, սեռավարակների, թմրամոլության կանխարգելման նպատակով երիտասարդների իրազեկության մակարդակի բարձրացում»* ծրագիրը, որի նպատակն էր նպաստել ՀՀ Լոռու մարզի Վանաձոր քաղաքի երիտասարդների, այդ թվում՝ նաև հաշմանդամ երիտասարդների տեղեկացվածության մակարդակի բարձրացմանը ՄԻԱՎ/ՁԻԱՀ-ի, ներարկային թմրամիջոցների, ալկոհոլի, ծխախոտի օգտագործման վտանգավորության և դրանց հակազդման մեխանիզմների վերաբերյալ:

«Երիտասարդական ծրագրերի շրջանակներում թրաֆիքինգի դեմ պայքարին ուղղված միջոցառում» ծրագիրը, որի նպատակն էր բարձրացնել երիտասարդների իրազեկվածության մակարդակը մարդկանց թրաֆիքինգի խնդիրների շուրջ:

Նախարարության կողմից երիտասարդական հասարակական կազմակերպություններին դրամաշնորհներ հատկացնելու համար հայտարարված մրցույթների արդյունքում տրվել է 57 դրամաշնորհ, այդ թվում 5 դրամաշնորհ ՀՀ 2019 թ.-ի երիտասարդական մայրաքաղաք Վանաձորում գործող հասարակական կազմակերպություններին:

Միջազգային միջոցառումներին մասնակցելու համար ավիատոմսի ծախսի փոխհատուցում է տրամադրել 14 երիտասարդի:

[www.antitrafficking.am](http://www.antitrafficking.am) կայքի պահպանում միջոցառման պահպանման և թարմացման աշխատանքները:

Իրականացվել է «Հայաստանի Հանրապետությունում մարդկանց շահագործման երևույթը և դրա դեմ պայքարը արծարծող լրագրողական մրցույթ» ծրագիրը, որի նպատակն էր խրախուսել ՀՀ-ում մարդկանց շահագործման/թրաֆիքինգի երևույթի և դրա դեմ պայքարի վերաբերյալ լուսաբանումը, խրախուսել այն լրագրողներին, ովքեր իրենց աշխատանքում անդրադառնում են մարդկանց թրաֆիքինգի երևույթին: